Chris » Somerstrand Gemeente
Written by Chris van Wyk on 02/11/2008 . Posted in Chris van Wyk
Fil 1:20-30 – Son 21 Sept 08
LEWE TER WILLE VAN CHRISTUS
Paulus is hier weer in die tronk (waarskynlik in Rome). En as hy hier skryf dat hy onseker is of hy wil leef of sterf (vers 22), moet 'n mens in gedagte hou, dat vir baie gevangenes dit werklik beter was om te sterf as om in 'n Romeinse tronk te probeer oorleef.
Die omstandighede in tronke was haglik. Die tronke was vuil, donker, warm, bedompig en onhigiënies. Gewoonlik was daar nie individuele selle nie, maar is mense eerder aan mekaar in groepe vasgeketting (vgl. Fil. 1:14). Gevangenes het min slaap gekry, en moes deur hulle families van kos en klere voorsien word (Kyk bv. na Fil. 4:18 waar Paulus die gelowiges bedank vir wat hulle vir hom gestuur het om van te oorleef: "… ek het alles ontvang en ek het meer as genoeg"). Vriende het baie keer die gevangenes in die tronk bygestaan, soos ons hier lees van Timoteus en Epafroditos se diens aan Paulus (van wie Paulus in hfst. 2:19-30 sê: "wat deur julle hierheen gestuur is om my in my omstandighede by te staan"). Die hulp van vriende buite die tronk, was dikwels die verskil tussen lewe en dood vir gevangenes.
Maar – Paulus is nie bekommerd oor die tronk as sodanig nie. Hy dink nie oor lewe en dood vanuit sy omstandighede nie. Hy dink uitsluitlik aan die effek van sy lewe (of dood) op die gelowiges. Vir hom is dit beter om hemel toe te gaan … maar wat dan van dié wat agterbly? En as hy aan hulle dink, dan besef hy, dit is nog nie tyd om te gaan nie. Hy het nog iets om te doen hier op aarde. Hy bestaan immers ter wille van Christus en sy saak op aarde.
Hoekom dink hy so?
Want die lewe is vir hom Christus. En hy is bereid om sy lewe weg te gee ter wille van Christus.
En dit is die uitdaging aan ons as Christene – dat die lewe ook vir ons Christus sal wees, dat ons ook bereid sal wees om ons lewe weg te gee.
Nou dit kan wees dat jy nou na my luister, en net besef, dit is nie waar ek is nie.
En dit is 'n goeie gedagte – want dit is wanneer ons eerlik na ons eie lewe as Christene kyk en ons meet aan die lewe van 'n volwasse Christen soos Paulus en ons bewus raak van die gapings in ons eie lewe, dat 'n kreatiewe krag (Peter Senge) in ons aangesteek word, om verander te word, sodat die lewe ook vir ons Christus kan wees, en ons Christus-gesentreerd kan lewe.
Kyk, 'n mens begin nie waar Paulus geëindig het nie.
Jy begin presies waar jy nou is.
En waarop konsentreer jy?
Wel, Paulus druk dit hier só uit: "Hoofsaak is dat julle lewenswandel in ooreenstemming met die evangelie van Christus moet wees."
D.w.s. ons lewe moet al hoe meer in lyn kom met die boodskap van Christus. In kort, ons lewens moet ooreenstem met die Bybel. Nou, die interessante is, dat empiriese navorsing oor geestelike groei aandui – presies dít wat Paulus al aan die begin van ons jaartelling skrywe – dat gelowiges die Bybel as die mees kragtigste katalisator ervaar in hulle lewe, dié ding wat hulle lewens verander.
En hoe Paulus dit hier uitspel, is dat 'n mens twee goed doen in geestelike groei, jy kyk na jou lewe en jy kyk na die Bybel en jy begin algaande die twee met mekaar in verband bring. Dít is hoe jy geestelik groei. Dit is hoe jy verander. Jou lewenswandel kom in ooreenstemming met die boodskap van Christus.
Dit beteken – in jou stiltetyd lees jy die Bybel, jy dink na oor jou lewe, en jy laat toe dat die Bybelse visie, God se visie, want die Bybel is immers sy Woord, jou lewe verander. In Bybelstudiegroepe lees jy die Bybel, dink na oor jou lewe, en laat die Bybelse visie jou lewe verander. En ons doen dit in die erediens en ons doen dit in die kursusse wat ons aanbied.
Dit is die motivering agter die Didage aanbiedinge in die vierde kwartaal op Woensdae. Didage beteken leer. En dit is wat ons gaan doen, ons gaan leer hoe om ons lewens al hoe meer in ooreenstemming met die Bybel te bring:
Bybelskool – lees die eerste 5 boeke in die Bybel en dink na bv. oor hoe God met families in Genesis gewerk het, en probeer daaruit leer hoe om in ons eie families die Here te dien;
Bly in voeling – leer 'n paar beproefde gewoontes aan om God se stem te kan onderskei en in voeling met God te kan bly;
Lectio Divina – leer baie spesifiek hoe om die Bybel te lees met die oog op lewensverandering;
Alpha Huwelikskursus – leer saam met mekaar hoe ons huwelike in lyn kan bring met wat God oor die huwelik in die Bybel leer.
Dink 'n bietjie eerlik oor jou lewe – stem jou lewe ooreen met dít wat die Bybel leer? Het jy 'n groeiende verhouding met die Here? Lewe jy Christus-gesentreerd?
Oorweeg dan om in te skakel by ons Woensdagaand sessies. Neem die volgende stap in jou geestelike reis. En bring mense saam met jou, familie, vriende, kennisse, kleingroep lede, wie ook al.
LEWE AS VRIENDE
Want, en daarmee sluit ek af, die Christelike lewe is nie 'n alleen reis nie. Dit is bedoel vir vriende in die geloof.
Paulus het 'n klomp goeie dinge om oor die Filippense te sê. Hulle het van die begin af met hom saamgewerk. Hulle lê hom na aan die hart. Op 'n punt was hulle al gemeente wat hom finansieel bygestaan het (hfst. 4).
Maar daar was een ding wat hy wou hê dat hulle nog moes doen – en dit is dat hulle soos vriende eensgesind moes saamstry vir die Evangelie en saam moet leer wat die evangelie, die Bybelse boodskap, vir hulle lewens beteken. Daarom versoek hy vir hulle om soos een mens saam te stry vir die geloof en praat hy oor "hulle" lewenswandel.
Paulus versoek hulle ook in die volgende hoofstuk in dieselfde "vriendskap"-taal om een in liefde, hart en strewe te wees (2:2-4). En wanneer Paulus vir Euodia en Sintige in hfst.. 4:2 vermaan om eensgesind te wees, bedoel hy dat hulle weer soos vriende moet leef.
Geestelike groei is dus nie vir Paulus 'n individualistiese saak nie. Hy wil hê dat die gemeente as geestelike vriende sal lewe. Vir die Grieke was ware vriende immers een siel wat in twee liggame geleef het, met dieselfde wil of strewe, en dit is hoe Paulus wil hê dat die gemeente moet lewe.
Kom ons stap só 'n pad met mekaar in dié gemeente, die pad van gelowige vriende.
Die afgelope maand het die Olimpiese Spele ons almal aan die praat gehad. Die vinnigste man op aarde (Usain Bolt); die vrou wat 'n spies die verste kan gooi (Barbora Spotakova). En ons leer by die atlete: om nooit op te hou nie, om hard te probeer, om alles te gee.
Maar dit was die Paralimpiese Spele wat vir ons die meeste geleer het. Mense wat 'n gebrek het, net een been, of net een arm, of blind en dan die beste doen met wat hulle het. En dit lyk mos asof hulle nóg meer as hulle Olimpiese maats die Spele geniet.
Een van die grootste atlete daar was 'n Suid-Afrikaner, wat eers by die Olimpiese Spele geswem het en toe ook by die Paralimpiese Spele, Natalie du Toit, en vyf goue medaljes gewen het.
Maar ek wil vir julle vandag vertel van hierdie meisie.
Het julle al vir haar gesien?
Haar naam is Shireen Shapiro.
Toe sy sewentien jaar oud was het 'n vreeslike ongeluk haar getref. Sy was 'n goeie swemmer. Haar droom was om by die Olimpiese Spele deel te neem. Maar toe ry 'n motorboot bo-oor haar, en die skroewe skeur haar liggaam uitmekaar.
En sy was baie hartseer, en wou haar droom om op die Olimpiese Spele te swem, laat vaar. En toe kom kuier Natalie du Toit vir haar. En sy praat vir Shireen moed in. En Shireen besluit sy gaan tog weer swem en begin oefen om in die Paralimpiese Spele te swem.
En daar wen sy en stel boonop 'n wêreldrekord op in die 100 m-rugslag vir vroue (S10-klas). Sy het die beste gemaak van wat sy gehad het!
Nou die Bybel vertel ons van die apostel Paulus.
Een keer is hy in die tronk gegooi, omdat die mense nie wou hê hy moes vir ander van Jesus vertel nie.
En die tronk was 'n baie slegte plek.
En wat dink julle doen hy? Gee hy moed op?
Nee, hy besluit, ek kan mos nog skryf. En hy skryf 'n brief vir die mense in Filippi. Dit is 'n dorpie in Griekeland. En hy sê vir hulle, julle moet onthou om alles te doen wat Jesus vir julle vra. En julle moet onthou om lief te wees vir mekaar. En julle moet onthou om met 'n glimlag te lewe. Hoekom? Want die Here is lief vir julle.
En dan sê hy vir hulle: as mense nie glo wat julle sê nie, moenie moedeloos word nie, moenie vir hulle skrik nie, maar hou by wat julle geleer het.
En so maak Paulus die beste met wat hy het, en hy moedig die mense van Filippi ook aan om die beste te maak met wat hulle het.
Drie tekse uit Filippense vir die volgende drie weke.
Filippi was 'n kleinerige stadjie in die Noordoostelike deel van Masedonië (vandag Griekeland) waar talle Romeinse soldate afgetree het (Hand 16:12). In ruil vir landbougrond het die veterane gehelp om die belangrike via Egnatia – die pad tussen Europa en Asië – te beveilig. Dit het ook gekeer dat Rome oorbevolk word met afgetrede soldate wat niks het om te doen nie.
20 Dit is my vurige verlange, en daarna sien ek uit, dat ek niks sal doen waaroor ek my sal hoef te skaam nie. Ek wil ook nou, soos nog altyd, met alle vrymoedigheid deur my hele wese Christus verheerlik in lewe en in sterwe,21 want om te lewe, is vir my Christus, en om te sterwe, is vir my wins. 22 As ek in die lewe bly, kan ek voortgaan met vrugbare arbeid. Wat ek moet kies, weet ek nie. 23 Ek is in 'n tweestryd: ek verlang daarna om heen te gaan en met Christus te wees, want dit is verreweg die beste; 24 maar in julle belang is dit noodsaakliker dat ek bly lewe. 25 Omdat ek hiervan oortuig is, weet ek dat ek sal bly, ja, vir julle almal behoue sal bly, sodat julle kan toeneem in geloof, en blydskap in julle geloof kan hê. 26 As ek weer by julle kom, sal julle oorvloedige rede hê om Christus Jesus oor my te prys.
27 Hoofsaak is dat julle lewenswandel in ooreenstemming met die evangelie van Christus moet wees. As ek dan kom, sal ek self sien, of as ek nie kan kom nie, sal ek deur berigte hoor dat julle in volkome eensgesindheid standvastig saamstry vir die geloof in die evangelie 28 en julle in geen opsig deur die teenstanders laat afskrik nie. Dit is vir hulle 'n teken van húlle ondergang en van júlle redding, en dit kom van God. 29 God het julle die voorreg gegee om Christus te dien, nie alleen deur in Hom te glo nie, maar ook deur vir Hom te ly. 30 Julle en ek het dieselfde stryd wat julle my vroeër al sien stry het en waarvan julle hoor dat ek nou nog stry.